Yang di-Pertuan Agong

Gelaran

Gelar panggilan penuh baginda dalam bahasa Melayu adalah Kebawah Duli Yang Maha Mulia Seri Paduka Baginda Yang di-Pertuan Agong.
Kebawah Duli Yang Maha Mulia juga bermaksud "Di bawah debu Yang Mahakuasa" merujuk kepada bagaimana kuasa Yang di-Pertuan Agong adalah debu berbanding dengan kuasa Allah dan pemerintah selalu tunduk kepada Tuhan.
Seri Paduka Baginda membawa gabungan perkataan "Seri", "Paduka" yang bermaksud alas kaki atau kasut dan istilah "Baginda" yang merupakan kata ganti nama diri ketiga dalam bahasa Melayu untuk golongan raja dan para Nabi. Peristilahan ini membawa kerendahan kedudukan Yang di-Pertuan Agong dibandingkan kepada Nabi.
Yang di-Pertuan Agong adalah istilah lama untuk ketua iaitu "Yang di-Pertuan" atau secara harfiah bermaksud "yang bertanggungjawab" atau "yang dinaikkan kedudukannya." "Agong" atau dalam bahasa piawai, Agung, bermaksud tertinggi dan gelaran ini tidak berubah termasuk ejaannya kerana ia termaktub dan tersimpan di dalam Perlembagaan.
Dalam pasport Malaysia sebelum 2010, gelaran "The Supreme Head of Malaysia" telah digunakan dalam nota pasport versi bahasa Inggeris. Sejak penerbitan pasport e-compliant ICAO pada tahun 2010, gelaran itu tidak diterjemahkan dan "Yang di-Pertuan Agong of Malaysia" digunakan.

Pemilihan

Ciri yang unik di seluruh dunia dalam sistem pemerintahan beraja Malaysia, jawatan ini digilirkan setiap lima tahun antara sembilan Pemerintah Negeri Melayu. Apabila menjawat jawatan Yang di-Pertuan Agong, seorang kerabat diraja akan dilantik sebagai Pemangku dalam negeri tersebut. Yang di-Pertuan Agong yang baharu mesti dipilih oleh Majlis Raja-raja mengikut kaedah dan cara yang ditetapkan dalam Jadual Ketiga Perlembagaan dan Peraturan-peraturan Majlis Raja-raja.
Jika berlaku kekosongan jawatan Yang di-Pertuan Agong dan Timbalan Yang di-Pertuan Agong, urusan pemilihan hendaklah dibuat tidak lewat daripada empat minggu dari tarikh berlaku kekosongan jawatan itu.

Proses pemilihan

Apabila terdapat kekosongan jawatan Yang di-Pertuan Agong dan Majlis Raja-Raja maklum perlunya pemilihan yang baharu, Penyimpan Mohor Besar Raja-Raja terlebih dahulu akan menyembah syarat kepada setiap Raja bagi memohon perkenan sama ada Baginda berhasrat dicalonkan untuk dipilih menjadi Yang di-Pertuan Agong dan Timbalan Yang di-Pertuan Agong. Bagaimanapun, Raja-raja yang tidak berhasrat dipilih hendaklah memaklumkan secara bertulis kepada Penyimpan Mohor Besar Raja-raja dan negerinya akan diletakkan di tempat akhir sekali dalam senarai pencalonan pada masa itu.
Di bawah kategori kelayakan seorang Raja atau Sultan dilantik sebagai Yang di-Pertuan Agong, hanya Raja-Raja yang boleh dipilih selepas baginda memberi perkenan untuk dipilih. Pada masa yang sama, hanya Raja-Raja yang boleh mengundi dan jika seorang Raja tidak dapat berangkat dalam Majlis Pemilihan, seorang Raja lain hendaklah dilantik oleh Raja itu dan layak mengundi sebagai proksi. Yang di-Pertua Negeri mahupun pemangku Raja tidak boleh ikut hadir. Dalam Mesyuarat Pemilihan itu, hanya Raja-Raja, Penyimpan Mohor Besar Raja-Raja dan Penolong Setiausaha Majlis Raja-Raja sahaja yang terlibat dalam proses pemilihan.
Semasa pemilihan, Penyimpan Mohor Besar Raja-Raja akan membekalkan sekeping kertas undi kepada setiap Raja. Setiap Raja diminta menandakan pendapatnya sama ada Raja yang pada giliran tersebut (satu nama sahaja) sesuai atau tidak sesuai dipilih sebagai Yang di-Pertuan Agong. Pemilihan dibuat secara undi sulit dan kertas undi yang digunakan tidak bernombor serta ditandakan dengan pen dan dakwat yang sama. Calon mestilah mendapat majoriti lima undi sebelum Raja yang mempengerusikan Mesyuarat Pemilihan menawarkan jawatan Yang di-Pertuan Agong kepada Baginda.
Raja yang paling muda dari segi pemerintahan dan tidak tersenarai sebagai calon Yang di-Pertuan Agong dan Timbalan Yang di-Pertuan Agong lazimnya akan dipilih untuk mengira kertas undi bersama-sama dengan Penyimpan Mohor Besar Raja-raja. 
Jika Raja yang berjaya tidak menerima tawaran ataupun Raja itu gagal memperolehi undi majoriti maka proses pengundian semula akan dijalankan dengan mencalonkan nama Raja yang kedua dalam senarai kekananan yang layak dipilih untuk diundi. Proses hanya akan selesai selepas Baginda menerima tawaran jawatan Yang di-Pertuan Agong.
Selepas itu, Majlis akan mengisytiharkan Baginda sebagai Yang di-Pertuan Agong dan memegang jawatan itu bagi tempoh lima tahun. Sebaik sahaja keputusan undian diumumkan semua kertas undi akan dimusnahkan di hadapan Raja-Raja. 
Proses yang sama diulangi untuk memilih Timbalan Yang di-Pertuan Agong.
Selepas tamat kedua-dua urusan pemilihan, Penyimpan Mohor Besar Raja-raja akan menghantar surat mengesahkan keputusan pemilihan itu secara bertulis kepada Dewan Negara, Dewan Rakyat dan Perdana Menteri. Perdana Menteri akan mengeluarkan kenyataan akhbar mengenai keputusan pemilihan jawatan Yang di-Pertuan Agong dan Timbalan Yang di-Pertuan Agong.
Yang di-Pertuan Agong dan Timbalan Yang di-Pertuan Agong hanya boleh menjalankan fungsi rasmi selepas menandatangani sumpah jawatan dalam satu istiadat di hadapan Majlis Raja-raja dan disaksikan oleh Ketua Hakim Negara, Mahkamah Persekutuan dengan ditandatangani saksi oleh dua orang Raja yang dilantik oleh Majlis Raja-raja sebagai saksi-saksi.

Kebaikan sistem

Hanya yang terpilih sahaja boleh dipilih iaitu menurut darah keturunan (monarki) tetapi di dalamnya tersemat dan tersisip peraturan yang bercorak demokrasi iaitu pemilihan secara moden. 
Keunikan tradisi ini bermula sejak tahun 1957, kuasa yang dimiliki oleh Yang di-Pertuan Agong mengatasi segala Raja-Raja Melayu sepanjang tempoh perlantikannya. 
Jika dibandingkan dengan England, Ratu Elizabeth II, sistem pelantikan rajanya tidaklah seunik di Malaysia, ini kerana sistem beraja England datang dari satu keluarga sahaja. Uniknya di Malaysia, pemilihan ketua negara datang dari kalangan sepuluh orang Raja yang memerintah Negeri-negeri Melayu.

Istana

Kediaman rasmi Yang di-Pertuan Agong ialah Istana Negara yang terletak di Jalan Duta di ibu kota Kuala Lumpur. Ia telah siap dibina pada tahun 2011. Istana Negara lama pula telah diubah menjadi muzium diraja. Kediaman lain termasuk istana singgah, Istana Melawati  di pusat pentadbiran persekutuan Putrajaya. Ia juga merupakan tempat mesyuarat Majlis Raja-raja (Melayu: Majlis Raja-raja), yang juga untuk memilih Yang di-Pertuan Agong.

Pelantikan

Yang di-Pertuan Agong melantik banyak pemegang jawatan tinggi Persekutuan di bawah terma Perlembagaan dan pelbagai Akta yang diluluskan oleh Parlimen. Perlembagaan menubuhkan prosedur bagi pelantikan sedemikian.

Senator

Yang di-Pertuan Agong melantik 44 orang ahli Dewan Negara.

Gabenor negeri

Yang di-Pertuan Agong melantik Yang di-Pertua Negeri bagi negeri Pulau Pinang, Melaka, Sabah dan Sarawak, mengikut budi bicaranya, setelah mempertimbangkan nasihat Ketua Menteri negeri.
Yang di-Pertuan Agong juga melantik Datuk Bandar dan Majlis Bandaraya Kuala Lumpur, yang merupakan Wilayah Persekutuan.

Ketua Agama Islam

Di samping itu, Yang di-Pertuan Agong adalah Ketua Islam di empat buah negeri yang diperintah oleh Yang di-Pertua Negeri yang dilantik, di tiga buah Wilayah Persekutuan, serta di negeri sendiri. Dalam peranan ini, beliau dinasihatkan oleh Majlis Hal Ehwal Islam Negara di setiap Negeri.
Yang di-Pertuan Agong melantik pengerusi dan ahli-ahli setiap majlis. Beliau juga melantik Mufti Negeri di setiap negeri tersebut. Terdapat satu Majlis Hal Ehwal Islam yang mempunyai bidang kuasa untuk ketiga-tiga Wilayah Persekutuan. Majlis ini juga dilantik oleh Yang di-Pertuan Agong.

Tugas sebagai Pemerintah Tertinggi

Selaras dengan Perkara 41 Perlembagaan Persekutuan, Yang di-Pertuan Agong adalah Pemerintah Tertinggi Angkatan Tentera Persekutuan. Oleh itu, beliau adalah pegawai tertinggi dalam rantaian ketenteraan.
Sebagai Pemerintah Tertinggi Angkatan Tentera Malaysia, Yang di-Pertuan Agong melantik Panglima Angkatan Tentera, atas nasihat Majlis Angkatan Tentera. Baginda juga melantik ketua-ketua perkhidmatan bagi ketiga-tiga cabang tentera.

Hari Keputeraan Baginda

Di dalam Akta Hari Kelepasan 1951, Hari Keputeraan Yang di-Pertuan Agong hendaklah dijadikan sebagai sebahagian daripada Hari Kelepasan Persekutuan. Lazimnya, Hari Keputeraan ini disambut pada Sabtu pertama bulan Jun setiap tahun sebagai hari sambutan rasmi. Selepas pertabalan Sultan Muhammad V sebagai Yang di-Pertuan Agong pada tahun 2017, tarikh ulang tahun rasmi telah dipinda dua kali, pertamanya dipinda kepada Sabtu terakhir bulan Julai, dan kemudian pada Sabtu kedua selepas Hari Merdeka. Pindaan ini akan berkuat kuasa di bawah pemerintahan Sultan Muhammad V hingga 2021.

Tamat kuasa

Yang di-Pertuan Agong akan tamat kuasanya apabila tempoh pemerintahan baginda tamat, baginda mangkat, meletak jawatan atau dilucutkan jawatan sama ada peringkat Persekutuan atau negeri baginda.
Baginda juga hendaklah berhenti menjalankan fungsi Yang di-Pertuan Agong apabila baginda dipertuduh atas suatu kesalahan di bawah mana-mana undang-undang di dalam Mahkamah Khas. Walau bagaimanapun, tiada tindakan, sivil atau jenayah, boleh dimulakan terhadap Yang di-Pertuan Agong atau Raja sesuatu Negeri atas sifat peribadinya kecuali dengan keizinan Peguam Negara sendiri.

Timbalan Yang di-Pertuan Agong

Timbalan Yang di-Pertuan Agong yang juga diistilahkan sebagai Timbalan Ketua Utama Negara bagi Persekutuan ialah seorang raja yang menjalankan fungsi dan mempunyai keistimewaan Yang di-Pertuan Agong selama kekosongan dalam jawatan Yang di-Pertuan Agong dan selama tempoh semasa Yang di-Pertuan Agong tidak dapat menjalankan fungsi jawatannya kerana sakit, tidak ada di dalam Persekutuan atau kerana apa-apa sebab lain (ibarat pemangku bagi negara lain). Walau bagaimanapun, Timbalan Yang di-Pertuan Agong tidak boleh menjalankan fungsi itu semasa Yang di-Pertuan Agong tidak berdaya atau tidak ada di dalam Persekutuan dalam tempoh kurang lima belas hari, melainkan jika Timbalan Yang di-Pertuan Agong berpuas hati bahawa adalah perlu atau sesuai untuk menjalankan fungsi itu.
Timbalan Yang di-Pertuan Agong semasa adalah Sultan Nazrin Muizzuddin Shah dari Perak sejak 31 Januari 2019.

Pemilihan

Timbalan Yang di-Pertuan Agong hendaklah dipilih oleh Majlis Raja-Raja bagi tempoh lima tahun, atau jika dipilih dalam tempoh pertengahan pemerintahan seseorang Yang di-Pertuan Agong, maka tempohnya adalah baki penggal tersebut. Majlis Raja-Raja hendaklah menawarkan jawatan Timbalan Yang di-Pertuan Agong kepada Raja yang layak dipilih, iaitu Raja yang pertama sekali berhak ditawarkan jawatan Yang di-Pertuan Agong tetapi tidak diipilih.
Baginda juga boleh pada bila-bila masa meletakkan jawatannya melalui surat yang ditandatangani sendiri olehnya yang ditujukan kepada Majlis Raja-Raja, dan hendaklah berhenti memegang jawatan apabila terhenti menjadi Raja.
Perkara 33 Perlembagaan Malaysia juga menyatakan jika dalam tempoh perkhidmatan Timbalan Yang di-Pertuan Agong itu berlakunya kekosongan dalam jawatan Yang di-Pertuan Agong, maka tempoh jawatannya hendaklah tamat apabila kekosongan itu diisi. Tambahan pula, Majlis Raja-Raja tidak boleh memilih seorang Timbalan Yang di-Pertuan Agong semasa jawatan Yang di-Pertuan Agong masih kosong.
Sekiranya ketiadaan Yang di-Pertuan Agong di dalam negara dan, pada masa yang sama, jawatan Timbalan Yang di-Pertuan Agong kosong atau berlakunya ketidak upayaan Timbalan Yang di-Pertuan Agong sama ada gering atau mangkat, Parlimen boleh melalui undang-undang khas yang harus diluluskan Majlis Raja-Raja membuat peruntukan supaya fungsi Yang di-Pertuan Agong dijalankan oleh salah seorang Raja.